Voorlopers by Sun City blaas in mekaar se nekkeDie Nedbank-uitdaaggholftoernooi by Sun City. (Foto: Twitter / Nedbank Golf Challenge / @AfricasMajor) Dit blyk enigiemand se titel te wees met slegs vyf houe wat 20 spelers van mekaar skei ná die derde rondte van die Nedbank-uitdaaggholftoernooi by Sun City. Twee van Europa se jongste sterre, Thomas Detry en Rasmus Hojgaard, glo egter hulle beskik oor die nodige skietgoed om uiteindelik as die kampioen gekroon te word, terwyl een ou hand, die Suid-Afrikaner Branden Grace, stilweg opgewonde oor sy wenkanse is omdat hy weet wat dit verg om Afrika se sogenaamde Major agter jou naam te skryf. Detry, die 29-jarige Belg wat deesdae sy gholf in die gesogte Amerikaanse PGA-reeks speel, het ná Saterdag se spel gesê hy speel op die oomblik die beste gholf van sy loopbaan. Die Belg en Hojgaard is met 18 putjies oor die gesamentlike voorlopers by Sun City nadat hy ŉ telling van 67 houe op sy telkaart ingevul het. Hojgaard het ŉ derde agtereenvolgende 69 aangeteken om hom op ŉ totaal van 207 houe (-9) by Detry bo-aan die voorlopersbord aan te sluit. Grace en sy landgenoot Thriston Lawrence blaas op 208 in die twee voorlopers se nekke nadat hulle onderskeidelik 71 en 65 houe oor die derde 18 putjies gespeel het. Suid-Afrika se Christiaan Bezuidenhout (68) en die Engelsman Luke Donald (73) is op 209 in die gesamentlike vyfde plek en baie stewig geplaas om Sondag die 40ste Nedbank-titel te verower. Thomas Detry is the final player off, sharing the lead on -9. #NGC2022 #AfricasMajor pic.twitter.com/SK3RzkJrxr — Nedbank Golf Challenge (@AfricasMajor) November 13, 2022 Donald was Saterdag byna tien uur lank op die gholfbaan en dit is te verstane dat hy teen die einde so ŉ bietjie uitgesak het. Die Europese Ryderbeker-kaptein is waarskynlik die mees ervare speler in die Sun City-veld en indien sy setyster warm word, kan hy nie misgekyk word as ŉ moontlike kampioen nie. Hy het in die derde rondte slegs twee voëltjies aangeteken, met sy balletjie wat telkens rakelings verby die randjie van die blikkie gerol het sonder om te val. “Dit was een van daardie frustrerende dae op die setperke, maar ek is steeds in die wedloop,” het Donald agterna gesê. Geduld was nog altyd een van Donald se grootste bates en die gewese no. 1-speler in die wêreld weet dis nog ver van oor in die stryd om die Sonstad-titel. Branden Grace, the last South African to win the Nedbank Golf Challenge in 2017, steps onto the first tee at -8 and one shot off the lead. #NGC2022 #AfricasMajor pic.twitter.com/yJ8uNwrY13 — Nedbank Golf Challenge (@AfricasMajor) November 13, 2022 Detry se derde rondte het talle hoogtepunte ingesluit, waaronder vyf agtereenvolgende voëltjies vanaf die sewende putjie. “Ek kan beslis hierdie toernooi wen. Ek is baie tevrede met my spelpeil en speel die beste gholf van my loopbaan. “Indien my setyster saamwerk, sal ek teen die einde daar wees,” het Detry oor sy wenkanse gesê. Hojgaard se derde rondte het ŉ arend drie by die negende putjie ingesluit en die Deen kon dalk alleen in die voortou gewees het met ŉ tikkie geluk. “Ek dink nie te veel aan wat vorentoe wag nie. Ek probeer net kalm en rustig bly en konsentreer op elke hou op sy eie. Ek gaan nie vorentoe forseer nie want ek is gemaklik hoe dinge tot dusver verloop het,” het Hojgaard oor sy spel en wenkanse gesê. Die LIV-ster Grace het in die derde rondte 71 houe gespeel om sy kanse op ŉ tweede Nedbank-titel lewend te hou. “Daar is nie druk op my nie. Die druk is op die ander manne wat graag die titel wil wen. Ek het hierdie een al in my sakkie,” het Grace gesê. Volgens die Suid-Afrikaner, wat vanjaar meer as R300 miljoen in die nuwe LIV-reeks gewen het, dink hy ŉ totaal van -15 is nodig om die trofee Sondagmiddag omhoog te hou. Rasmus Højgaard tees off at the joint leader on -9. #NGC2022 #AfricasMajor pic.twitter.com/YeiNfMZT0S — Nedbank Golf Challenge (@AfricasMajor) November 13, 2022 “Die wentelling gaan -15 wees. Dit is my mikpunt en ek sal van die begin af op my beste moet wees,” het Grace gesê. Lawrence, 25-jarige boorling van Nelspruit, het hierdie seisoen reeds twee keer op die DP World Tour geseëvier. Sy telling van 65 Saterdagmiddag was een van die toernooi se beste rondtes. Hy het oor die eerste nege putjies drie voëltjies en oor die tweede nege putjies vyf voëltjies aangeteken met slegs een brouhou by die 11de. “Ek is in my noppies en was lekker kalm en geduldig tydens my rondte. Dit is die beste wat ek nóg op die Gary Player-baan gespeel het en hoop ek kan dit Sondag herhaal,” het Lawrence gesê. Die jong opkomende Suid-Afrikaanse ster veg nie net om die Nedbank-titel nie, maar is ook in ŉ stryd gewikkel om as die Europese reeks se nuweling van die jaar gekroon te word. ŉ Goeie einde by die Sonstad kan verseker dat hy hierdie eerbewys syne maak. Die groot buiteperd om Sondag met die titel weg te loop is Bezuidenhout. Hy het swak begin en ŉ telling van 73 die eerste dag op sy telkaart ingevul, maar twee agtereenvolgende 68’s het hom stewig terug in die wedloop geplaas. Bezuidenhout is een van die heel bestes ter wêreld op die setperke en indien sy setyster Sondag gehoorsaam is, staan die 28-jarige boorling van Delmas ŉ goeie kans om die trofee omhoog te lig. “Ek speel al hoe beter en voel gemaklik,” het die stil gholfster agterna gesê. Daar word styf duim vasgehou dat die weer nie Sondag se laaste rondte ontwrig nie, want die tafel is gedek vir ŉ dag vol opwinding soos lanklaas op die skoonvelde van Sun City gesien is. Die voorste tellings ná die derde rondte is (Britte, tensy anders vermeld): 207 – Thomas Detry (Bel) 73-67-67, Rasmus Hojgaard (Den) 69-69-69 208 – Branden Grace (SA) 70-67-71, Thriston Lawrence (SA) 74-69-65 209 – Christiaan Bezuidenhout (SA) 73-68-68, Luke Donald 65-71-73 210 – Tommy Fleetwood 70-70-70, Ryan Fox (NS) 64-74-72, Shubhankar Sharma (Ind) 72-69-69 211 – Richard Bland 68-68-75, Maximilian Kieffer (Dui) 70-72-69, Adrian Otaegui (Spa) 69-70-72, Richie Ramsay 69-71-71, Richard Sterne (SA) 71-69-71, Paul Waring 70-70-71, Fabrizio Zanotti (Par) 68-73-70 212 – Ross Fisher 71-69-72, Gavin Green (Mal) 72-65-75, Scott Jamieson 71-71-70, Edoardo Molinari (Ita) 69-71-72 213 – Ewen Ferguson 71-73-69, Sam Horsfeld 72-68-73, David Law 70-69-74 214 – Min Woo Lee (Aus) 68-76-70, Jordan Smith 75-70-69, Sebastina Soderberg (Swe) 71-71-72 215 – Lucas Herbert (Aus) 68-72-74, Matthew Jordan 70-73-72, Romain Langasque (Frau) 70-72-73, Guido Migliozzi (Ita) 67-76-72, Matthew Schneider (Dui) 71-68-76, Dave Whitnell 70-75-70